Bernie-tilhenger: – Jeg er sint som faen
– Jeg føler meg lurt og er ganske sint nå, sier Alexandra Baily (21) til VG. Sammen med broren Robert (24) har hun kommet fra Connecticut i New England hit til Philadelphia for å demonstrere for Vermont-senator Bernie Sanders (74). Bakgrunn: Lekkede eposter truer Demokratenes forsoning Vi møter dem og flere andre demonstranter utenfor bygget hvor delegatene ankommer med buss i forbindelse med Demokratenes landsmøte som pågår i byen denne uken. I helgen lekket nettstedet Wikileaks over 19.000 e-poster sendt og mottatt av syv ledere i Det demokratiske partiets nasjonalkomité (DNC), der det angivelig kommer frem at ledelsen i komiteen forsøkte å undergrave valgkampen til Bernie Sanders. Les også: Her jubler Trumps barn over nominasjonen Da landsmøtet begynte ga også DNC sin «oppriktige unnskyldning» til Bernie Sanders og hans tilhengere på grunn av de «utilgivelige bemerkningene» som nylig var avdekket, melder nyhetsbyrået AP.Kort tid etter at skandalen var et faktum ble det klart at komiteens leder Debbie Wasserman Schultz går av som følge av lekkasjene. – Jeg er sint som faen, sier Alexandras bror Robert Baily og fortsetter: – E-postene bare bekrefter det vi trodde hele tiden. Forhåpentligvis vil denne nyheten inspirere noen av delegatene, superdelegatene spesielt, til å gjøre det riktige valget. – Men er det mulig å gjøre noe nå? – Hillary er ikke nominert ennå, og superdelegatene har mye makt. Det er usannsynlig at etablissementet gjør noe, men mye kan likevel skje, sier Robert Baily. Se VG-fotografens bilder fra landsmøtet i Philadelphia Mandag bekreftet FBI at de etterforsker e-post-hackingen. Hillary Clintons kampanje har pekt mot russerne for å stå bak det hele. – E-postene var lekket av russerne for å hjelpe Donald Trump, sier Clintons kampanjeleder Robby Mook til ABC News. Lest denne? Derfor tok ekspertene feil om Donald TrumpHan viser til eksperter, men legger ikke frem konkrete beviser. Mook mener at russerne har god grunn til å støtte Trump etter at forretningsmannen i forrige uke sa at han kanskje ikke vil støtte NATO-land dersom de angripes av Russland dersom de ikke har gitt nok penger til alliansen. Ved inngangen til senteret hvor delegatene ankommer forsøker demonstrantene å snakke med dem for å få dem til å nominere Sanders i stedet for Clinton. – Mange sier at det ikke er noen mulighet, og at det hele er over nå, men vi gir ikke opp, sier Alexandra. – Alle de e-postene som har kommet ut viser at de jukset hele tiden. Som en som donerte penger til Bernie hver uke, så føler at de jukset seg ut av det. Han hadde ingen sjanse, og nå kjemper vi for hva som er rettferdig. Vi vil at Bernie Sanders skal bli vår president, sier Alexandra Baily og fortsetter: – Det har ikke vært et bra valg så langt. Vi har lagt ned mye energi i Bernie, og de brydde seg ikke om det. DNC, som skulle vært upartisk, var totalt bak Hillary. Les også: Carl I. Hagen vil ha Trump som presidentKevin Faller (25) fra Hawaii har reist enda lengre for å gi sin støtte til Bernie Sanders ved å demonstrere: – Jeg føler meg litt lurt. Samtidig føler jeg meg optimistisk når det kommer ut så mye negative ting i Hillarys retning. Ved siden av står Drew Miller (62) fra Philadelphia – Det er ikke overraskende for meg, det er et fikset system. Demokratiet er i ferd med å forsvinne, og vi har et oligarki nå. Vi har en politisk elite som styrer alt, og det liker jeg ikke. Sanders, som lenge kjempet mot Clinton om å bli Demokratenes nominerte presidentkandidat, ga 12. juli sin støtte til Clinton og ba sine tilhengere stemme på henne. Sanders' valgkampsjef har sagt at «noen må holdes ansvarlig» for det han omtaler som tjenesteforsømmelse i DNCs ledelse.Mandag oppfordret Sanders igjen sine tilhengere til å stemme på Hillary Clinton, men ble møtt med hånlige tilrop. Før åpningen av landsmøtet gikk tusenvis av Sanders-tilhengere i demonstrasjonstog i Philadelphias gater. – Det virker som om Bernie forsøker å holde dette sammen så godt som mulig, men gruppen her virker ikke å høre på det, sier Sean Carney (26) fra New Hampshire til VG. – Kan du stemme på Hillary hvis hun blir nominert? – Det skal mye til for meg å stemme på Hillary. Jeg vil trenge mer enn løfter og se plattformer og planer. Per nå har jeg ikke blitt overbevist. Men det er lenge igjen, så jeg vet ikke. Douglas Stoll (31) stod opp grytidlig for å kjøre fra Nord-Carolina hit til Philadelphia. – Jeg syntes at dette viser korrupsjonen i Det demokratiske partiet som Bernie Sanders-tilhengere har sett i månedsvis, men som har blitt stemplet som konspirasjonsteorier, sier Stroll og fortsetter: – Nå vet vi at det skjer, og de sier at det er Russlands feil, men hvem sendte e-postene, spør han retorisk. – Hvordan tror du dette vil påvirke Hillary? – Jeg håper at Demokratene gjør det smarte og gjør det høyst utenkelige: Å nominere Bernie Sanders. Det er ikke for sent – det er den eneste måten å slå Trump. – Kan du stemme på Hillary dersom hun blir nominert? – På dette tidspunktet: Nei. Verken Hillary eller Trump samsvarer med mine verdier. Dersom valget var i dag, og Sanders ikke var en mulig kandidat, så ville jeg stemt på Jill Stein i The Green Party. I natt norsk tid skal Sanders holde sin tale til landsmøtet i Philadelphia.
Wikileaks-avsløringene om den angivelige undergravingen av Bernie Sanders' valgkamp får hans støttespillere til å se rødt.